  Виталий Пронин «Удмурт Кенеш» огазеяськонлэн Дэбес ёросысь ёзэз но Дэбесысь калыклы юрттэт сётонъя центр, Песянайёслэн нуналзылы шуыса, 23-тӥ мае бабушъёсты люказы. Удмурт ужрадъёс куноятытэк уг ортчыло.Таӵе ужрад ёросын нырысьсэ радъязы. Шуизы: котькуд муниципал кылдытэтысь ӧтиськомы тужгес мыло-кыдо песянайёсты, кудъёсыз нуныкайёссылы но ӵыжы-выжыоссылы удмурт йылол-сямъёсты пыӵато. Ужрадэ 8 песянай лыктӥз. Шоразы учкыса, куд-ог нылкышноосты песянай шуыны ым ик уг усьтӥськы кадь, угось соос укыр чебересь, йӧноесь.Ужрадэ люкаськемъёсты Песянайёслэн нуналэнызы ӟечкылаз «Удмурт Кенешлэн» ёросысь ёзэныз кивалтӥсь Марина Ершова. Солэн воштӥсез Любовь Белослудцева котькуд песянай сярысь шуныт кылъёс вераз, улэм-вылэменыз тодматӥз. Бабушъёс пӧлын вал эмъян, дышетон но вуз карон удысъёсын ужамъёс, колхозын тыршемъёс. Пӧлазы - 70 ареслэсь бадӟымъёс но, 50 аресъемъёсыз но.Тужгес арлыдоез вал Пыктыдур (Нижняя Пыхта) муниципал кылдытэтысь 79 аресъем Августа Дементьевна Касаткина. Аргуртын улӥсь кышномурт вань улонзэ колхозын тыршемын, одӥг гинэ пи будэтӥз ке но, солэн табере 6 внукъёсыз но 4 правнукъёсыз ни. Нош Зар-Медло гуртысь 67 аресъем Ираида Михайловна Перевозчикова вань улонзэ ужамын гуртысьтызы магазинын. Тэк пуконэз валасьтэм кышномурт арлыдыз шоры уг учкы, туннэ но ужа ай вуз карисьын.Ужрадэ пыриськем песянайёслы таукаронъёс сётӥзы. Озьы ик шуныт кылъёс веразы ёросысь калыклы юрттэт сётонъя центрын ужась Снежана Хохрякова, «Дэмен» огазеяськонлэн ёросысь ёзэныз кивалтӥсь Анатолий Ложкин, капчи мылкыд кузьмазы «Шудбур» ансамбле ветлӥсьёс. Марина Ершова ивортэмъя, песянайёслы сӥзем ужрад ёросын арлы быдэ ортчытыны чаклало, шуныт кылъёс верам сяна, пе, визь сынан но малпалозы. Нырысетӥ пумиськонзы турын-куарен парем чай юонэн но шулдыр кырӟанъёсын йылпумъяськиз.Галина Образцова, Дэбес черкогурт Теги: Удмурткенеш  